Mnangagwa ingehuldig as president | Netwerk24
26 Augustus 2018 12:44
Pres. Emmerson Mnangagwa tydens ’n vorige geleentheid in Zimbabwe. Foto: Getty Images
Emmerson Mnangagwa het Sondag die eed afgelê as Zimbabwe se nuwe president.
Die land se konstitusionele hof het Vrydag bevestig dat Mnangagwa die nuwe president is nadat die verkiesing deur die opposisieleier, Nelson Chamisa, betwis is.
Duisende mense, waarvan sommige met busse van buite die Harare aangery is, het saam met afgevaardigdes in die nasionale stadion byeengekom vir Mnangagwa se inhuldiging.
Mnangagwa het die eed afgelê voor hoofregter Luke Malaba, wat saam met agt ander konstitusionele hofregters Chamisa se aansoek ter syde gestel het.
Slegs ure voor Mnangagwa se inhuldiging het die Amerikaanse International Republican Institute (IRI) en die National Democratic Institute (NDI) gesê Zimbabwe het ’n gebrek aan “’n verdraagsame demokratiese kultuur” waarby politieke partye gelyk hanteer word en burgers toegelaat word om vrylik te stem.
Amerika het aangedui verskeie reis- en finansiële sanksies teen senior amptenare in die regerende party, insluitende Mnangagwa, sal vir eers nie opgehef word nie.
Die Europese Unie (EU) het egter meeste sanksies teen die land afgeskaf. Die EU-sanksies geld steeds vir oudpres. Robert Mugabe en sy vrou, Grace. - Reuters
Meer oor: Emmerson Mnangagwa | Zimbabwe | Nuus | Verkiesing
‘Hoop vir Zim as Mnangagwa beloftes nakom’
Ramaphosa vra Zim-leiers moet Mnangagwa aanvaar
Hof bekragtig Zim-verkiesing se uitslag